《立冬前后大雷电震者数日》
宋代·方一夔

云如车駮低压城，红光闪电枉矢行。老龙偷出牛蹄泓，霹雳数声惊顽冥。

雨下如注翻四溟，黑风吹落鱼鲔腥。蚯蚓奋角蛇怒鳞，穴居林处无潜形。

小目飞笺奏天庭，速收阿香加诛刑。夜阑景霁百怪停，炯炯北极环众星。

作者简介：宋元之际严州淳安人，一名夔，字时佐，自号知非子。方逢辰孙。以荐领教郡庠，未几退，隐富山，授徒讲学，学者称为富山先生。有《富山遗稿》。